Patrick Doyle

Patrick Doyle () er ein skotsk komponist og tidvis også skodespelar som er best kjend for filmmusikken sin. Gjennom sin 50 år lange karriere innan film, TV og teater har han komponert musikk til over 60 spelefilmar. Doyle er kjent for arbeidet med filmar som Henry V, Sense and Sensibility, Hamlet, Carlito's Way, Quest for Camelot og Gosford Park, og for Harry Potter and the Goblet of Fire, Rise of the Planet of the Apes, Thor, Brave, Cinderella, Murder on the Orient Express og Death on the Nile.

Han har skrive musikk for mange kjende regissørar som Robert Altman, Ang Lee, Alfonso Cuarón, Mike Newell, Brian De Palma, Chen Kaige, Amma Asante, Régis Wargnier og Kenneth Branagh.

Doyle er blitt nominert til to oscarprisar og to Golden Globe-prisar, ein BAFTA og to Caesar-prisar, og han vann Ivor Novello-prisen for Best Film Theme, for Henry V. Han har vunne Lifetime Achievement Award frå både World Soundtrack Awards og Scottish BAFTA, PRS-prisen for Extraordinary Achievement in Music og vann ASCAP Henry Mancini-prisen for «framifrå prestasjonar og bidrag til film- og TV-musikk».

 Liv og virke 

 Bakgrunn 
Patrick Doyle blei fødd i Uddingston i South Lanarkshire i Skottland. Han er ein klassisk opplært komponist som studerte ved Royal Scottish Academy of Music og fullførte diplomet sitt i 1975.

 Film- og fjernsynskarriere 
Patrick Doyle byrja karrieren sin som skodespelar midt på 1970-talet, og spelte både i TV og film. Den fyrste TV-rolla hans var som Archie i ein episode av BBC-serien Scene i 1978. I 1981 spelte han rolla som Jimmie i BAFTA- og Academy Award vinnande historiske sportsdramafilm Chariots of Fire. Same året hadde han ei leiande rolle som Alexander Smith i det skotske TV-dramaprogrammet Maggie, som blei sendt i to seriar på BBC Two. Frå 1982 til 1983 spelte han rolla som Percy Simmonds/Alec Simmonds i ITV-barneserien No. 73. Andre roller inkluderer Balthazar i den romantiske komediefilmen Much Ado About Nothing frå 1993, og Amiens i den romantiske dramafilmen As You Like It frå 2006. Begge var filmatiseringar av skodespel av William Shakespeare regissert av Kenneth Branagh.

Doyle blei medlem av Kenneth Branagh sitt Renaissance Theatre Company i 1987 som komponist og musikalsk direktør, og komponerte musikk for skodespel som Hamlet, As You Like It og Look Back in Anger. Det var her han etablerte sitt samband med Kenneth Branagh, og skreiv musikk for den fyrste filmen sin, Henry V, i 1989. Musikken blei dirigert av sir Simon Rattle. Songen «Non Nobis, Domine» frå Henry V vann Ivor Novello Award for Best Film Theme i 1989. Doyle har sidan komponert musikk for 14 andre Branagh-filmar, inkludert Dead Again (1991), Much Ado About Nothing (1993), Mary Shelley's Frankenstein (1994), Hamlet (1996), Love's Labour's Lost (2000), As You Like It (2006), Sleuth (2007), Thor (2011), Jack Ryan: Shadow Recruit (2014), Cinderella (2015), Murder on the Orient Express (2017), Artemis Fowl (2020) og Death on the Nile (2022).

I oktober 1997, kort tid etter at han hadde komponert musikk til Great Expectations, som var regissert av Alfonso Cuarón, blei Doyle diagnostisert med leukemi. Han klarte å skriva ferdig musikken til den animert fantasyfilmen Quest for Camelot (1998) på sjukehuset medan han fekk behandling, og blei til slutt heilt frisk.

Andre filmar han skreiv musikk til på 1990-talet er blitt kult-gangsterklassikarar, som Carlito's Way (1993) av Brian De Palma og Donnie Brasco (1997) av Mike Newell.

På 2000-talet komponerte Doyle musikk til kjende britiske filmar som Bridget Jones' Diary (2001), Gosford Park (2001) og Calendar Girls (2003).

Han samarbeidde med Mike Newell att om Harry Potter and the Goblet of Fire i 2005.

På 2010-talet skreiv Doyle musikk til Hollywood-blockbusterar som Thor (2011), Rise of the Planet of the Apes (2011) og Cinderella (2015).

Andre kjende verk er musikk til familiefilmar som Brave (2012), Nanny McPhee (2005) og A Little Princess (1995).

Han har også skrive musikk til fleire filmar for den franske regissøren Régis Wargnier, som Indochine (1992), <i id="mw0A">Une femme française</i> (1995) og Est-ouest (1999). Musikken til Indochine og Est-ouest blei nominert til ein césarpris for beste filmmusikk.

 Samarbeid med andre kunstnarar 
Doyle samarbeider regelmessig med kunstnarar frå andre felt om filmmusikken sin. Frå den klassiske musikkverda song Plácido Domingo på «In Pace» i Hamlet og Jane Eaglen song «Weep You No More Sad Fountains» i Sense & Sensibility. Begge filmane gav Doyle Oscar-nominasjonar for Best Film Score.

Popartistar Doyle har samarbeidd med er mellom anna Jarvis Cocker på Harry Potter and the Goblet of Fire, og Pulp og Tori Amos på Great Expectations. Han skreiv «I find your love» i lag med den Nashville-baserte songaren Beth Neilsen Chapman til Calendar Girls, og skreiv songen «Never Forget» i lag med Kenneth Branagh til <i id="mw9w">Murder on the Orient Express</i>, som så blei framført av Michelle Pfeiffer.

 Konsertverk og tingingvserk 
Doyle sin velgjerdskonsert Music from the Movies, til støtte for Leukemia Research UK, blei sett opp i Royal Albert Hall i 2007. Han var regissert av Kenneth Branagh og skriven av Daniel Hill, med framføringar av Emma Thompson, Derek Jacobi, Judi Dench, Alan Rickman, Imelda Staunton, Richard E. Grant, Adrian Lester og Robbie Coltrane og musikk av Doyle framført av London Symphony Orchestra.

Verket til Doyle blei feira i to konserter på Celtic Connections-festivalen i Glasgow i 2019, begge framført av BBC Scottish Symphony Orchestra og dirigert av Dirk Brossé. Den fyrste konserten var den fyrste filma konsertframføringa i verda av musikk skriven av Doyle til Pixar sin film Brave, og blei halden i Glasgow Concert Hall. Den andre konserten, Patrick Doyle - A Celebration, fann stad i Glasgow City Hall og omfatta to originale verk skrivne av Doyle til konserten: «Sweet Rois of Vertew» og «Scottish Overture». Konserten hadde òg ei framføring av «Corarsik», eit solofiolinstykke han opphavleg hadde skrive til Emma Thompson sin 50-årsdag.

Doyle har skrive ei rekkje konsertverk, mellom anna The Thistle and the Rose, ein songsyklus bestilt av dåverande prins Charles til ære for den 90. fødelsdagen til dronningmora som blei produsert av George Martin og premiert på Buckingham Palace; The Face in the Lake, bestilt av Sony med Kate Winslet som forteljar, og Tam O Shanter, bestilt av Scottish Schools Orchestra Trust.

Den internasjonale filmfestivalen i Syracuse tinga ny filmmusikk frå Doyle til den klassiske stumfilmen It i 2012. I 2015 blei musikken oppført av medlemmar ved Royal Conservatoire of Scotland Junior Orchestra og Lanarkshire Arts and Film Orchestra, som ein del av dei banebrytande musikkutdanningsinitiativa støtta av Doyle.

Fleire franske filmfestivalar har hatt Doyle som æresgjest, mellom anna Festival international du film d'Aubagne, der ein viste Cinderella, Festival International Musique et Cinéma à Auxerre Congrexpo og 1er Salon du Cinema.

I 2023 blei Doyle beden om å komponera kroningsmarsjen for kroninga av Charles III og Camilla. Komposisjonen hans, King Charles III Coronation March, blei framført under Commonwealth-prosesjonane.[New Music Commissions for the Coronation Service at Westminster Abbey Royal Family, "New music commissions for the coronation service at Westminster Abbey"], 17 April 2023. Retrieved 9 May 2023.

 Innspelingar 
I 2013 komponerte Doyle ein original konsertsuite, Impressions of America, som blei gjeven ut av Varèse Sarabande. Han blei framført i 2012 av National Schools Symphony Orchestra, som Doyle støttar.

Doyle spelte inn eit solo-pianoalbum i 2015, med stykke frå filmmusikken sin. Det blei gjeve ut av Varèse Sarabande.

I 2020 bidrog Doyle med opningssporet «Château Ferguson» på albumet Fresh Air... Breathe In, til støtte for velgjerdsorganisasjonen Breathe Arts Health Research, som svar på koronapandemien.

I 2022 gav Doyle ut eit album med tittelen Robert Burns - Love Songs for Solo Piano der han framførte ei nyleg arrangert samling av verk skrivne av den skotske nasjonalskalden Robert Burns.

 Prisar og utmerkingar 
I juni 2013 fekk Doyle ASCAP Henry Mancini-prisen ved den 28. årlege Film & Television Music Awards  for bidraga sine til film- og TV-musikk.

I oktober 2015 fekk Doyle Lifetime Achievement Award frå World Soundtrack Academy under Gent filmfestival i Belgia.

I 2018 fekk Doyle eit æresdoktorat frå University of the West of Scotland.

 Privatliv 
Doyle er gift med Lesley, som han har fire barn med.

Kjelder

Denne artikkelen bygger på «Patrick Doyle» frå ,  den 29. september 2024.  

Kategori:Ivor Novello-prisvinnarar
Kategori:Skotske komponistar